మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
చివరి రెండు వన్డేలు.. కివీస్ జట్టులోకి డేంజరస్ ఆల్‌రౌండర్‌
ఇప్పటికే 0-3 తేడాతో భారత్‌కు సిరీస్ కోల్పోయిన న్యూజిలాండ్ తుది రెండు వన్డేలకు రెండు మార్పులు చేసింది. లంకపై సత్తా చాటిన నీషామ్‌తోపాటు టాడ్ ఆస్ట్‌లే‌కు చోటు కల్పించింది.
Samayam Telugu | Updated:
Jan 28, 2019, 06:46PM IST
వన్డే సిరీస్‌ను ఇప్పటికే భారత్‌కు సమర్పించుకున్న న్యూజిలాండ్ .. చివరి రెండు వన్డేలకు జట్టులో రెండు మార్పులు చేసింది. ఇష్ సోధీ, బ్రాస్‌వెల్‌ను జట్టు నుంచి తప్పించిన కివీస్.. వారి స్థానంలో జేమ్స్ నీషామ్ , టాడ్ ఆస్ట్లేలకు అవకాశం కల్పించింది. గాయం కారణంగా వీరిద్దరూ తొలి మూడు వన్డేలకు దూరమయ్యారు. వరుసగా మూడు మ్యాచ్‌ల్లో చిత్తుగా ఓడి సిరీస్ కోల్పోయిన కివీస్.. చివరి రెండు వన్డేల్లోనైనా గెలుపొంది పరువు దక్కించుకోవాలని భావిస్తోంది.
ఏడాదిన్నర విరామం తర్వాత క్రికెట్లోకి అడుగుపెట్టిన నీషామ్.. ఇటీవల శ్రీలంకతో జరిగిన వన్డే సిరీస్‌లో సత్తా చాటాడు. ఆఖరి ఓవర్లలో బ్యాట్‌తో చెలరేగి న్యూజిలాండ్‌కు మెరుపు వేగంతో భారీ స్కోరు అందించాడు. లంకపై మూడు వన్డేల్లో 47*, 64, 12* చొప్పున పరుగులు చేసిన ఈ ఆల్‌రౌండర్ ఆరు వికెట్లు కూడా పడగొట్టాడు.
చివరి రెండు వన్డేలకు టీమిండియా కెప్టెన్ విరాట్ కోహ్లికి విశ్రాంతి కల్పించిన సంగతి తెలిసిందే. వరల్డ్ కప్ సమీపిస్తోన్న నేపథ్యంలో మేనేజ్‌మెంట్ కోహ్లికి రెస్ట్ ఇచ్చింది.
న్యూజిలాండ్ జట్టు:
కేన్ విలియమ్సన్ (కెప్టెన్), టాడ్ ఆస్ట్‌లే, ట్రెంట్ బౌల్ట్, గ్రాండ్‌హోమ్, లాకీ ఫెర్గ్యుసన్, మార్టిన్ గప్టిల్, మ్యాట్ హెన్రీ, టామ్ లాథమ్ (వికెట్ కీపర్), కొలిన్ మున్రో, జిమ్మీ నీషామ్, హెన్రీ నికోలస్, మిచెల్ శాంట్నర్, టిమ్ సౌథీ, రాస్ టేలర్.